
    
      
        
          
        
      

    


Ovo delo je izmišljeno. Imena, likovi, mesta događaja su proizvod mašte autora ili su korišćeni fiktivno, a bilo kakva sličnost sa stvarnim ličnostima, živim ili mrtvim, poslovnim ustanovama, događajima ili mestima je slučajna.

    Objava ove knjige je posvečena avtoru knjige Desanki Dimić zvane Desa za sav njezin trud i borbu za svoju porudicu i koja na žalost nije uspela da doživi objavu svog dela.

​POLICIJA

Tog jutra, kao i svakog do tada, Dezire Klajn ustala je oko pet, ne sluteći da će joj se život promeniti ne za sto osamdeset stepeni već za trista šezdeset. Dok je uživala u jutarnjem ritualu – ukusu kafe i cigarete – proleti joj misao – ima li šta lepše od prvog gutljaja kafe i prvog dima? Dok pije kafu imala je običaj da preleti po internetu i pročita novosti, ili da napravi plan koje će poslove tog dana završiti u kancelariji. Tako je uradila i ovog jutra. Otišla je potom u kupatilo, a odatle u sobu da se obuče. Pri završetku oblačenja pogledala je kroz pozor u dvorište da vidi kakvo je vreme. Bilo je pomalo oblačno ali svetlo, što je ipak bilo lepo za jedan januarski dan. Čak je ličilo kao da je zakucalo proleće. S tim mislima mahinalno se oblačila u već pripremljenu garderobu. Zazvonio je telefon, pogledala je na sat – sedam i petnaest, na ekranu ime njihovog šofera. Kroz glavu joj, pre nego se javila, prolete misao da sigurno ne može dobiti njenog sina na telefon pa zove nju. I sin vozi kamion pa možda ima pauzu i spava. Javlja se na telefon ne sluteći da će joj taj poziv izmeniti život postavljajući ga na glavu.

„Molim!“ 

„Zdravo! Samo da ti javim ustavila me je policija na benzinskoj pumpi, traže licencu, a ja je nemam.“ 

Duboko udahne jer joj je već digao pritisak tim negiranjem, iz iskustva je znala da kad nešto uvrti sebi u glavu, čak i da je napisano na papiru, on tvrdi drugačije. Prolete joj u mislima živa slika trenutka kada mu je licencu dala u ruke i opširno mu objasnila gde da je stavi. Dala mu je tri fascikle različitih boja, na jednoj je pisalo kamion – registracija, na drugoj njegovo ime i prezime, a treća je bila namenjena za dokumentaciju za svakodnevni rad. Udahnula je i upitala ga: 

„Jesi li pogledao da nije u fascikli za kamion?“ 

„Nema je.“ 

„Kako nema, dala sam ti je u ruke uz objašnjenje gde mora stajati u slučaju da te zaustavi policija. Gde si je stavio?“

Bio je uporan:

„Nisi mi je dala.“ 

Tada već pomalo povisuje glas i govori mu: 

„Kako ti nisam dala? Sećaš se, čekao si me na parkingu da ti donesem licencu da možeš na put, bez nje nisi mogao krenuti ni sa parkinga, fascikla je roze boje da je lakše nađeš“. 

On je i dalje tvrdio da ne može da nađe licencu i da mu je nije dala, ali je odlučila da se ne raspravlja više sa njim. Umesto toga, upita ga:

„Kad je došla policija i gde te je zaustavila?“

„Pre dvadeset minuta, čekam da dođe još neka patrola, toliko sam razumeo.“

Brzo razmišlja, sebi govori da ako njemu prepusti razgovor sa njima, spetljaće se oko licence. Dolaze neki drugi, sa više instance sigurno, mora krenuti prema mestu događaja. Objasnio joj je da je iza Postojane. Brzinski završava spremanje, seda u auto, razmišlja da je sreća da je pored auto-puta; vozi nenormalnim brzinama, svesna da mora preteći policiju koja još nije stigla, da se pregled šofera i kamiona ne bi završili sa visokim kaznama koje se kreću od pet hiljada evra naviše.

Dolazi na benzinsku pumpu, vidi auto saobraćajne policije i jedan auto crne boje parkirane metar-dva od kamiona. Pretpostavlja da su policija u civilu, parkira se, i izlazeći iz auta odmah se upućuje direktno ka njima. Pruža im ruku, predstavlja se, navodi funkciju u preduzeću, predstavljaju se i oni zvanično, pokazuju legitimacije da su generalna policija pozvana na uviđaj. Pita ih:

„Gde je zapelo?“

„Gospođo, vi radite sve na crno, šofer vam je zaposlen na crno, vozite na crno kamionom robu, sve je na crno.“

„O čemu vi pričate? To nije istina, rekli ste da ste generalna policija, što znači da imate dozvolu za pristup svim državnim institucijama preko portala: na zavodu za zdravstveno ćete naći urednu prijavu i potvrdu o zaposlenju šofera, na poreskoj – urednu prijavu zakupa i registracije kamiona, a na GS naći ćete uredno izdatu licencu za kamion. Kako ste mogli zaključiti tako nešto bez provere?“

„Rekao nam je vaš šofer.“ 

„Šofer nije merodavan za to bez vaše provere.“

Okrenula se od njih i otišla do šofera koji je stajao kod kamiona.

„Šta si ti njima govorio, o kakvom radu na crno?“

„Znaš, ja sam im rekao da me jedan na adresu prijavio, uzeo mi pare, a nije me stvarno prijavio, sada sam ovde na crno.“

„Jesi li ti normalan, da li si svestan šta si uradio tim svojim blebetanjem? Već sam ti par puta rekla da krivo govoriš jer mi je zavod za zdravstvo pri zaposlenju i izradi A-1 automatski dao adresu tvog boravka, iako ti uporno tvrdiš drugačije. Par puta sam ti već na te tvoje primedbe rekla da pogledaš šta ti piše na prijavi i na A-1. Dosadilo mi je da te ubeđujem, ti si uporan da te je taj čovek prešao, ali policija nema sa tim ništa, čak i da te je prešao, za takve stvari je merodavan sud a ne policija koja te je zaustavila na banalnoj kontroli. Ti stvarno nisi normalan! Da li si svestan kolike će biti kazne zbog tvog blebetanja za tebe ali i za nas? Ućuti već jednom, sada sam tu, preuzimam sve na sebe, i dajem ti rok od pet minuta da unutrašnjost kamiona prevrneš na glavu i doneseš policiji licencu.“ 

Odlazi opet do policije, objašnjava im šta je vozač mislio, a oni njoj objašnjavaju da je saobraćajna policija tako zaključila, zato su oni pozvani na teren s nalogom da sve pregledaju; žao im je da su već sve pregledali, ali puno toga je mimo propisa kod šofera, dobiće kaznu on, ali i preduzeće zbog njega, a kazniće ih i za licencu. U tom trenutku došao je šofer s licencom u ruci.

„Vidite, gospođo, da nije doneo licencu, kaznili bismo vas za nju sa pet hiljada evra.“

Pišu zapisnik i kažu joj da im je žao da je tako ispalo, ali da moraju da opravdaju dolazak, prijava je bila da je zaustavljen kamion koji radi na crno, a da je i šofer stranac angažovan na crno. Objašnjava im da šofer ima svu dokumentaciju u kamionu, od prijave o radu do dokumentacije o kamionu.

Zapisnik potpisuje, čita ga – na njemu globa od pet hiljada evra. Šofer joj pokazuje račun koji su njemu dali, dugačak pedeset santimetara, na kome su uredno zapisani svi njegovi prekršaji, ima ih pet-šest, cena za sve prekršaje tri hiljade osamdeset evra. Dezire se obraća šoferu.

„Lepu si nam čorbu zakuvao, ali i sebi.“

Policija je pozdravlja, odlaze, a onda ona pozdravlja šofera i kreće, sa osećajem nemoći što nije uspela više, ali ipak, isplatio se dolazak, tešila se, barem je našao licencu, kazna je manja za pet hiljada evra. Vraća se nazad putem, a sve vreme je prati kiša kao da i ona plače zbog ove situacije, na pojedinim delovima puta toliko je jaka da brisači jedva rade, nazad vozi sporije što zbog kiše, što zbog psihološke iscrpljenosti. Pogleda na sat – već je dva i dvadeset – nema smisla da ide u kancelariju, odlučuje se da ide kući. Pred kućom gasi auto, a na tabli se ispisuje 324 km, gleda i ne veruje da se toliko danas vozila.

Ulazi u kući, još se ne skida, i zove sina nadajući se da je dostupan. Javlja se, ona mu objašnjava šta se sve izdogađalo i da je upravo došla kući; sin zaključuje da je njena odluka da bude prisutna bila dobra. Govori joj da njega šofer nije zvao i da će ga sada pozvati da mu objasni stvari, ali i da mu kaže da je zadnji put da ga za nešto tako ne obavesti.

Kroz dva dana odlazi na poštu da podigne pismo od suda adresirano na firmu, razmišlja, nikom ništa preduzeće ne duguje, sve je uredno i na vreme plaćeno, šta bi to bilo od suda. Dobija kovertu, od radoznalosti je još u pošti otvara, čita – osiguranje za jednoga šofera je odlučilo da blokiraju račun preduzeća zbog njegovog duga. Seda u auto i iz njega zove osiguravajuće društvo, predoči im da nemaju zakonsko pravo, pita ih kako im je sud to odobrio, najavljuje im da će se žaliti na odluku. Njihov pravnik ili advokat joj odgovara: 

„Vaše pravo, ali dok sud ne odluči drugačije, sredstva iz preduzeća će biti rezervisana“. 

Dezire Klajn zna šta to znači, jedna vrsta blokade, shvata šta to znači za buduće poslovanje. Zove sina, objašnjava mu situaciju, sin joj savetuje da plati, a neka posle šoferu uzme od plate, šofer će preko plate otplatiti dug na rate, kaže joj.

„Mama, oni su najveći, još u vlasti države, imaju svitu pravnika i advokata, mogu da rade šta hoće malim firmama, svesni su da u tom slučaju moramo angažovati dobre advokate uz ogromne dodatne troškove.“

Dezire dolazi kući sa želucem u grču, oseća slabost, vreme je ručku, a nije joj do hrane. Najednom joj pozli pa trči do kupatila, povraća, a nema šta jer od svih događaja tog dana nije jela ništa. U mislima joj je suma koju mora da plati, sa kaznom od policije i suda, više od jedanaest hiljada evra. Računa koliko meseci moraš raditi da toliko zaradiš, strah je kako će preduzeće poslovati s tolikim odlivom novca.

Odlučuje nakon nekog vremena da više ne razmišlja o tim događajima, sutra je novi dan, a zna iz iskustva da svi problemi narednog dana izgledaju puno lakši, nisu više toliko nerešivi jer se odmornog mozga sagledavaju drugačije i samim tim dolaze i rešenja.

Od tog dana kada je povraćala nema više apetit, počela je da gubi na kilaži, nivo šećera u krvi bio joj je na ivici kada ljudi padaju u komu, a svi pokušaji da ga smanji su bezuspešni. Pale joj se lampice u glavi, već je jedan napad imala pre par godina, isto je imala povišen šećer, i tada su je proglasili dijabetičarem, prihvatila je to, bila je to četvrta hormonska tačka u telu koja joj nije radila kako treba, mislila je u sebi da je to njena sudbina, celog života će imati probleme sa hormonima. Dok se lečila od dijabetesa govorila je doktorki da joj tablete ne pomažu, nekad je nivo šećera bio normalan, pa se malo digao, ponekad tako visok da ga nije mogla sniziti ni sa čim, tada je bila na minimalnoj količini hrane. Na njeno objašnjenje doktorka joj je tada odgovorila: 

„Gospođo Klajn, vi ste nedisciplinovani, verovatno ne pijete pravilno tablete.“ 

S rezultatima kontrole napisala je njenoj izabranoj doktorki da je pošalje psihijatru, čitala je i smejala se razmišljajući kome ona odlazi na lečenje. Sada je razmišljala da dva napada nisu slučajna, da oni nemaju ništa sa visinom šećera u krvi, moralo je biti nešto drugo s njenim pankreasom. Setila se je još nečega: ʼ96. godine tri meseca je ležala u bolnici jer su joj „podivljali hormoni“, tada su je spasli smrti i teške invalidnosti, kako su joj rekli u bolnici; u to vreme sa njom je ležala starija gospođa koju su lečili od visokog šećer, da bi kasnije ustanovili da je imala rak na pankreasu koji se raširio po celom telu, par nedelja po izlasku iz bolnice je umrla. Pomisao na to navodi je na zaključak da verovatno ni kod nje nije ništa drugačije; nadala se ipak da je sam početak bolesti, i da ima vremena da je pobedi. 

Posle tih misli odlučuje da će malo ispitati stvari na internetu, čita prve znake koji govore o raku na pankreasu, ne pronalazi nijedan znak, teši se da je moguće da je rak još na početku. Priseća se prvog napada, prošlo je toliko godina od tada. Kreće da razmišlja o lečenju, kako dalje ako se njena prognoza potvrdi, i nađe na internetu da je moguća operacija. Umiri je ta činjenica i od tog dana moli Boga da se nađe hirurg koji je spreman da je operiše.

Januar je i Dezire, zaključujući da verovatno ima rak pankreasa, pravi plan kako dalje. Jedno zna –  ako bude imala mogućnost operacije ima toliko toga da uradi pre nje. Ne može na operaciju s bolesnim zubima, prva misao joj je da mora izlečiti paradentozu koja se pojavila s visokim šećerom, koji je išao preko dvadeset. Nalazi kliniku u Zagrebu, odlazi kod njih, vade joj odmah sedam zuba, leče je, a za to vreme radi završne račune, sređuje sve do poslednjeg papira; sve to radi u tišini, nikom ne objašnjava kako se oseća ni šta je zaključila o svojim problemima. Znala je da mora sve to da uradi pre operacije jer kada krene lečenje ići će od ambulante do ambulante.

Odluka je pala, i prvo što mora dobiti je uput za ambulantu za dijabetes. Napravila je plan svega što sledi, a na prvom mestu joj je kancelarija, mora obaviti sve u njoj, završiti sve što mora da bi mogli bez nje.

Podsvesno je znala da joj je život ugrožen, da mora za sobom ostaviti potpuni red, radi ubrzano, deci ne govori ništa, niti paniči, čak u njoj vlada potpuni mir koji ni sama ne razume. Tako jednog dana ponovo dolazi do iste doktorke, i njena misao je: „Opet dolazim njoj, kakva borba me čeka da postignem ono što želim!“. Doktorka gleda rezultate, a potom se okreće prema Dezire.

„Znate, gospođo, tromesečni prosek šećera vam je preko dvadeset i dva, morate odmah na insulin. Dok sam vas čekala da dođete ponovo, zakazala sam da vas u ambulanti upute u doziranje insulina i kako se koristi, doći ćete posle tri meseca, i dobićete aparate koji će vam olakšati život.“

Dezire mirno sedi bez nervoze, staloženo sluša doktorku, kada joj reče da može do druge ambulante sa uputom, tek tada prvi put progovara.

„Doktorka, da li ste spremni da čujete šta vam govorim?“

Pogleda je začuđeno, skoro iznenađena njenim pitanjem.

„Naravno, recite.“ 

„Doktorka, možda ste me pogrešno shvatili ranije, da odbijam da se lečim po vašim savetima, ali pogrešno mislite, nemam ništa protiv tableta, niti insulina, ali pre nego što pređem na insulin želela bih da mi pregledate pankreas i vidite šta se sa njim događa; posle toga možemo razgovarati o insulinu ili bilo kakvom drugom lečenju.“

Doktorka je gleda, par sekundi vlada tišina.

„Kako znate da sa njim nije nešto u redu?“ 

Ne objašnjava joj dva identična napada – povraćanje, nedostatak apetita, slabljenje, nije htela da se upušta u debatu. Reče joj samo:

„Znate, slušam svoje telo, nešto se događa, ne znam šta, ali se događa, ja ga najbolje poznajem.“ 

Jedno vreme doktorka ne progovara.

„Znate, da vas umirim, poslaću vas na ultrazvuk, posle dva sata dođite, tada ću dobiti rezultat.“

Doktorka uzima telefon, nekoga zove.

„Ovde doktorka Skaza, šaljem vam jednu pacijentkinju koja mora biti pregledana odmah, očekujem vaš rezultat kroz dva sata.“

Dezire uzima uput i kreće prema ambulanti za ultrazvuk. Posle par minuta zovu je unutra, lekar je pre pregleda ispituje, ona mu odgovara, ali dok sam pregled traje na njena pitanja lekar ne odgovara, ponaša se kao da je ne čuje. Odlazi od njega, vraća se u ambulantu i čeka na ponovni odlazak kod doktorke Skaze. Poziva je sestra.

„Gospođo, doktorka Skaza ima rezultate od ultrazvuka, uđite!“

Kad uđe u ambulantu prisutne su dve sestre, obe stoje pored Dezire. Doktorka pogleda nju, a zatim u ekran računara, i tada progovori:

„Znate, dobila sam rezultat, ali se na ultrazvuku ništa ne vidi, moram vas poslati dalje. Dajem vam tri uputa i zvala sam da vas prime što pre.“ 

Klima glavom da ju je razumela i razmišlja da je ono što je sumnjala sada potvrđeno – ima rak pankreasa. Doktorka je slagala, to su joj svojim ponašanjem rekle sestre koje su je gledale s žaljenjem, primećuje veliku promenu na njima, jedna joj nesvesno prelazi preko ruke od ramena na dole, sažaljivo je gledajući. Ne zna šta je čeka, ali toga momenta odlučuje da na hemoterapiju neće ići, odlučila je da neće sto puta umirati; čitala je mnogo i znala da su hemoterapije slamka za svakog ko dobije dijagnozu „rak“, od mnogih stručnjaka koje je čitala i slušala, neutralnih koji nisu pod lobijima farmaceutske industrije, čula je da je hemoterapija pesak u oči. Negde je pročitala da joj stara kineska medicina može pomoći, ali na samom početku, ne ako rak uzme maha; preispituje situaciju – ako joj rak odstrane operacijom, ima šanse sa kineskom medicinom, nekoga će naći ko zna da je leči.

Ide s pregleda na pregled, doktorka Skaza svojim posredovanjem sve ubrzava, poslala ju je stvarno na mnoga ispitivanja, a na kraju je, kada je skupila sve rezultate, zove da dođe kod nje, čak joj je dala i svoj privatni broj telefona da je može zvati u bilo koje doba. Sedi ponovo na istoj stolici znajući da će dobiti potvrdu svega onog što je sumnjala. Doktorka Skaza uzima svu dokumentaciju, i počinje da joj čita rezultate svih pregleda; ponovo pročita rezultat prvog ultrazvuka gde je pisalo da ima sumnjivu  senku zbog koje preporučuju da se pošalje na ostale preglede koji će dati konačan rezultat. Dezire pomisli: „Zaboravila je da mi je tada rekla da se ništa ne vidi i da zato moram na druga ispitivanja“. Doktorka je prekide u razmišljanju.

„Gospođo, ove rezultate ispitivanja ću poslati koleginici na odeljenju gastrologije, doktorki Kovač, evo sada ću je zvati i ugovoriti vaš dolazak. Pored toga, tu imate njen broj telefona.“

Dezire gleda broj i zaključuje da je to privatni broj doktorke Kovač.

Prolaze dva dana, dobija poziv upravo s onog broja telefona koji joj je dala doktorka Skaza. Dogovaraju se gde i kada da dođe. Kad je stigla, uvodi je sestra koja joj govori da je doktorka Kovač čeka; dolazi do nje, seda preko puta njenog stola, a ona prelazi odmah na dokumentaciju koja je pred njom.

„Znate, gospođo Klajn, dobila sam nalaze svih pretraga koje ste obavili, vi na pankreasu imate tumor, taj tumor je stoprocentno rak, drugoga nema na pankreasu. Ja ću vašu dokumentaciju kompletirati i poslati je na UKC, zahtevaću od konzilijuma da procene da li je moguća operacija. Ako se konzilijum odluči za operaciju, iz UKC će vas pozvati i odrediti tačan datum.“ 

Još neko vreme ostaje kod nje, objašnjava joj da je konzilijum za dva dana, oni će na UKC pregledati sve, odlučili se za operaciju ili ne.

Posredovanjem te doktorke zovu je već u ponedeljak iz UKC-a da se dođe dogovoriti za operaciju. Treba da se javi profesoru Marku Knezu. Sve vreme je u sebi mirna, nikom ne ide ta njena mirnoća u glavu, ni njoj samoj, kao da su joj rekli da ima anginu, a ne tako podmuklu vrstu raka. Znala je puno o raku, čitala je mnogo; znala je da ako je na vreme, kasnije je na njoj da krene putem u kontra smeru od uzroka koji je doveo do njegovog nastanka; znala je unapred da će borba sa njim biti teška i dugotrajna.

Dok su trajala ispitivanja analizirala je svoj život i šta je sve doprinelo nastanku raka; sećala se svog burnog, nimalo lakog života, prošla je sećanjima od rane mladosti pa do toga dana. Misli su joj bile nezaustavljive. Čula je da ljudima koji umiru ceo život prođe pred očima brzinom munje, a Dezire sada nije mogla da zaustavi svoje misli: sva prošlost je bila samo jedna borba, malo je bilo trenutaka u njenom životu da se je mogla pohvaliti srećom, radošću... sve se svodilo na borbu da se izbori za dostojanstven život pod ovim suncem. Konačno, kada je bila zadovoljna svim što je postigla, i zaplivala u mirne vode, pojavila se dijagnoza rak.

Dezire je dobila datum iz UKC-a da se javi na prvi pregled; po odluci konzilijuma koji je bio u sredu, već peti dan je trebalo da dođe na pregled i dogovor. Dolazi i taj ponedeljak, jedan sin odlazi sa njom kao pratilac, putuju mirno, u autu razgovaraju o mnogo čemu, u njemu se ne oseća nikakva napetost ili stres zbog predstojećeg pregleda. 

Tog istog jutra na drugoj strani Slovenije budi se muškarac po imenu Mark Knez, još uvek pomalo umoran jer se kasno vratio iz bolnice; pozvali su ga da interveniše i pomogne pri operaciji jednog zahtevnog pacijenta, bio je poznati specijalista za pankreas i želudac. Nije bio svestan da će mu taj dan biti preloman. Onako visok, krotio je rukom podužu prosedu, neposlušnu kosu, sustigle su i njega godine, mnoge bore su mu išarale lice, ali je, malo povijenog nosa, delovao još uvek markantno kao u mladosti. Oblačeći se i spremajući se za posao u bolnici, pravio je plan za posao koji ga toga dana čeka, bio je načelnik na abdominalnoj hirurgiji, na kojoj je bilo petnaestak hirurga i još više sestara. Za sve što se tamo događalo, pitan je on. Puno je radio, privatnog života skoro da nije imao, nije imao partnerku, kuća mu je bila samo mesto gde je dolazio da prespava i da se presvuče, većinu vremena provodio je u bolnici. Kuću mu je održavala dugogodišnja spremačica dolazeći dvaput nedeljno kako bi stan bio čist i uredan, sve oprano, ispeglano i na svom mestu. Ako je i bio više vremena kod kuće, tada je radio do duboko u noć razne izveštaje jer je odlazio na mnoge simpozijume, a bio je i profesor na medicinskom fakultetu. Zbog samoće koja mu je bila pratilac, svakodnevno se zatrpavao radom, nije se ni trudio da se malo zaustavi, da možda nađe nekoga da mu ispuni vreme. Bio je razočaran prošlim vezama, nikada nije naišao na razumevanje za svoj posao, ali ni na ženu koja bi ga iskreno volela zbog njega samog, bez svih titula koje je postigao mukotrpnim radom, a koliko je samo odricanja bilo potrebno za sve što je na poslovnom planu postigao.

Seda u auto, putuje do bolnice kao i svaki dan, razmišlja o operacijama i pacijentima i pita se kako su danas. Čim uđe u bolnicu, odlazi do svoje ordinacije, presvlači se u lekarsko odelo, posle toga odlazi u lekarsku sobu gde mu lekari daju izveštaj o pacijentima, dogovaraju se za plan rada toga dana, odlaze na vizitu, prolaze kroz sve sobe, i kroz intenzivu, a onda svi lekari odlaze za svojim dužnostima, a sestre ubrzano rade na zaduženjima koja su dobile od lekara. Profesor primarijus dr Mark Knez odlazi do svoje kancelarije, i pred kancelarijom vidi ženu približno svojih godina, punačku, ali ipak lepoga lica, pored koje je mlađi muškarac. Bila je to Dezire Klajn i njen sin. Njih dvoje ga pozdravljaju, on uzvraća; ne znaju da ima zakazano baš kod njega. Izlazi sekretarica, poziva ih da uđu, sin ulazi sa njom. Profesor im pruža ruku predstavljajući se, prijatnim glasom pita mlađeg muškarca ko je on, odgovara mu da je njen sin.

Pred njim je hrpa dokumentacije, Dezire prepoznaje papire koje je na gomili imala doktorka Kovač. Dok profesor Mark Knez pregleda dokumentaciju, posmatra ga iz profila, sedeći na stolici sa njegove desne strane. Kosa mu je razbarušena, neposlušna, proseda, čelo visoko, na lagano povijenom nosu su naočare s tankim, jedva vidnim okvirom, usne su pomalo stisnute, brada malo isturena. Gledajući ga kako mirno pregleda dokumentaciju, primećuje česte poglede u njenom pravcu. Dezire ga gleda, najednom počinje primećivati njegovu nervozu koja sve više i više raste, sada je gleda sa sve većim zanimanjem, kao da je izbačen sa nekog koloseka. Dok je Dezire sedela mirno, ruku položenih u krilo, profesor Knez se nervozno obraćao sekretarici sa pitanjima gde su ovi ili oni nalazi; odgovarala mu je strpljivo da je dokumentacija složena po redu kao i uvek. Dok razbacuje dokumentaciju po stolu, umeša se ponekad i Dezire, prstom mu pokaže gde je odložio neki nalaz. Obema rukama, naglim pokretom, skupi sve dokumente, odlučno, bez one prijašnje nervoze, okrenu se prema njoj pa je upita:

„Gospođo, da li znate zašto ste došli kod mene?“

Pogleda je odlučno, Dezire se srete sa ozbiljnim, strogim i lepim kestenjastim očima; gleda ga za trenutak, zastane, oseća da je nastao neki vakuum, i u tom vakuumu primećuje te njegove tople oči, čini joj se kao da je tu samo njih dvoje, nema njenog sina i sekretarice.

„Znam, došla sam zbog pankreasa, na njemu imam tumor, verovatno rak.“ 

On joj sigurnim glasom, pomalo strogo odgovara:

„Sto posto je rak. Zadignite bluzu da vidim stomak.“

U njegovom glasu kao da je bila doza neke ljutnje zbog njene mirnoće, nalik hladnoći, ne bi mogao da definiše tačno njeno ponašanje pri suočavanju sa takvom dijagnozom; kao da je hteo da je probudi iz nekog njenog mira. Video je, međutim, da ni taj njegov pristup nije promenio nijednu crtu na njenom licu. Pita se da li je ona svesna kakav rak u sebi ima, jer kako može biti ovako mirna.

Gleda joj stomak, rukom pritiska po njemu, klima glavom, kao da nešto sebi govori, a onda ponovo progovara naglas.

„Znate, rez će biti preko celoga stomaka, malo će stomak izgubiti na lepoti, i još nešto moram da vam kažem – tek kada vas otvorim, videću da li ste za operaciju, na to morate biti spremni.“

Dok mu je ruka bila na njenom stomaku pomislio je da joj je koža kao baršun. Profesor uzima sliku sa stola, polaže je pred Dezire i njenog sina, slika je u boji i vide se svi organi u stomaku, počinje da objašnjava i ton mu je drugačiji, prijatan, miran i staložen, nigde one nervoze od malopre. Opširno je sinu i njoj objasnio kako će operacija proticati, koliko će trajati, koliko vremena će biti u bolnici – maksimalno deset dana. Dezire je mirna potpuno, profesor Knez je svojim ponašanjem, smirenim govorom, preneo na nju neku vrstu poverenja, nije osećala strah niti je bila zabrinuta, osećala je da će biti u sigurnim rukama. Odlazeći iz bolnice prema parkingu preispituje svaki trenutak, ne ide joj u glavu nervoza profesora na samom početku. U autu se obraća sinu: „Nije mi jasna profesorova nervoza, izgubio se, iz kasnijeg ponašanja se vidi da je staložen čovek, šta mu bi?“

„Znaš, mama, zamisli koliko bolesnika sa istom dijagnozom kao ti dođe kod njega, ali su u panici, uplakani, nervozni, zabrinuti.... Nisi se pitala koliko njih dođe kao što si došla ti – mirna, staložena, hladna, nigde panike, žurbe kao da si došla da ga pitaš kako je on, kao da se ne radi o tebi. Sa tim ponašanjem si ga izbacila iz koloseka, zato te je pitao da li znaš zašto si došla kod njega. Tvoja mirnoća ga je izbacila iz koloseka.“

Ponovo se setila onog osećaja vakuuma, njegove ruke na svom stomaku, misli koje su joj tada prolazile kroz glavu. Zapitala se šta je sve to bilo, ali odgovor nije mogla dati, na kraju krajeva, rekla je sebi, imaš trenutno prečih briga. Pričajući sa sinom u autu kaže mu da je odlučila da će onaj dan kada bude operacija biti njen prvi dan bez cigarete.

Profesor Knez je nakon što je Dezire izašla iz njegove ordinacije gledao neko vreme u vrata, nije mu išlo u glavu njeno ponašanje, da može biti tako mirna, tako staložena i bez trunke panike kad čuje da ima tako podmukao rak pankreasa. Svašta je doživeo u svojih trideset i osam godina rada, ali tako nešto još nije doživeo. Setio se još nečega, pitanja koje joj je postavio:

„Ko vam je otkrio rak?“

„Niko, sama sam zahtevala pregled pankreasa, jednom sam povraćala, nivo šećera se digao, nisam ga mogla smanjiti lekovima, zaključila sam da se sa pankreasom nešto događa.“

„Trideset i osam godina radim i još nisam čuo da je neko sam zahtevao pregled pankreasa, taj rak se ili slučajno otkrije ili kada je već kasno, zato je toliko opasan.“

„Stvarno neobična gospođa“, to govori i svojoj sekretarici još uvek se čudeći zbog njenog ponašanja; pripisuje svoju nervozu njenoj mirnoći koja ga je izbacila iz uobičajenih okvira rada, nije se ponašala poput ostalih pacijenata. Proletela mu je ponovo misao da joj je koža na stomaku kao baršun, i da je, kad se sreo sa njenim očima, video ozbiljne, tople oči, pune života, ali odbaci sve to jer nije bilo ni u kakvoj vezi sa operacijom; pitao se čemu uopšte te misli. Ušao je novi pacijent i zaboravio je na Dezire. 

Dezire nakon pregleda misli na operaciju, svesna je šta je čeka, ali još je mnogo posla u kancelariji, a zna da će najmanje mesec dana biti odsutna: mora još predati ključeve od kancelarije, a Lari, devojci koja će je zamenjivati, mora sve da ostavi uredno i tačno. Toliko je toga što mora da završi za deset dana, da nema vremena da se bavi operacijom. Hvata ipak sebe kad dođe kući kako preispituje svoj život i vraća se u prošlost nimalo lepu; ponekad nije htela da o tome razmišlja, ali je mozak nije slušao, sećanja su navirala kao vulkan. Misli je vode i do jednog dana u ranoj mladosti kada je načinila izbor koji će je dovesti do sadašnjeg života.

Kasno je popodne u junu, sunce je na zalasku, zadnjim zracima obasjava ulicu, već je predvečerje, dnevna toplina jenjava, miris prašine u zraku se smanjuje, a samo takav miris pratio je ravnicu. Dezire je išla ulicom, vraćala se kući iz biblioteke s hrpom knjiga ispod ruke, veselog hoda, upadljiva zbog svoje lepote, tankog struka, duge svetlokestenjaste kose koja je imala nešto od boje peska. Takve boje su joj bile i oči, uvek nasmejane i s nekim posebnim žarom, a na licu su joj blistali prekrasni zubi. Plenila je svojim izgledom, ali i veselošću kojom je zračila. Gledali su je mladi i stari, čak i deca su ustavljala igru kad bi prolazila pored njih. Srela je toga dana komšinicu koja je upita:

„Dezire, kako si danas?“ 

„Odlično, kao i uvek.“

„Ti stvarno i možeš da budeš odlično kad se oko tebe događaju samo lepe stvari!“ 

Ništa joj nije odgovorila, ali se zapitala šta je tačno htela da joj kaže.

Nastavila je put do kuće i ubrzo više nije razmišljala o rečima svoje komšinice, razmišljala je o knjigama koje nosi kući i koju će prvu početi da čita. Kad je stigla kući, mama ju je na vratima dočekala rečima:

„Je l’ normalno da mi u selu saznajemo da se udaješ?“

„O kakvoj ti udaji govoriš?“

„O tvojoj. Danas me pita Marija kako se ne hvalim da mi se kćerka udaje, i da je Denis bio kod njih i rekao da se ženi, odnosno da se ti udaješ septembra ove godine. Ako ona laže, lažem i ja, a mislim da ne laže, jer joj je tvoj momak tako rekao, a oni su bliski rođaci.“

Sva je u šoku, ne shvata šta mama priča, govori joj da ni ona za to ne zna. Shvata da joj mama ne veruje, razmišlja – večeras će pitati Denisa šta je to on govorio pred svojom rođakom Marijom a ona brže-bolje ispričala njenoj mami.

Sprema se za izlazak, stomak joj je u grču, svesna je da mamina priča ima osnove; u zadnje vreme Denis je počeo govoriti da bi bilo vreme da se njih dvoje uzmu, već su četiri godine skupa i red je da ozakone vezu. Ona je imala druge planove što mu je naglas i rekla. Po završetku srednje škole nije mogla da dobije nikakav posao, nije postojala ni mogućnost da se u bliskoj budućnosti zaposli, a želela je više znanja i potajno je želela na studije; te planove je rekla i roditeljima, mama baš nije bila oduševljena ali tata jeste. Počela je da oseća pritisak te veze, ali bilo je još nešto: kad je pokušavala da zamisli njih dvoje u budućnosti, nije mogla da zamisli sebe sa njim do smrti. Bio je previše posesivan, sve je moralo biti kako on kaže, a mogla je da se protivi koliko god hoće; toliko dugo bi je ubeđivao, da bi na kraju popuštala da je ostavi na miru i radila bi po njegovom. 

Nalazi se sa Denisom na ugovorenom mestu, tada su se dogovorili da idu u bioskop, u to vreme to je bila glavna zabava.

„Denise, danas nisam za bioskop, idemo u Kec, moram sa tobom da porazgovaram“. 

Denis se odmah složio, pretpostavljao je šta želi, i verovao je da nikada neće saznati da je planski rekao Mariji da se ženi, jer je znao da će se tako novost brzo raširiti selom, i doći i do Dezire koja neće moći da negira informaciju, i da će tako biti saterana u ćošak. Likovao je u sebi: „Evo, stvar je gotova, nema više povlačenja, pobeda je moja s malo manevrisanja.“

Kec je bio restoran u kome se okupljala omladina. Na putu do tamo mnogi njihovi prijatelji i poznanici prilazili su im i čestitali na odluci da se uzmu. Denis se na čestitke smejao i zahvaljivao, a u sebi je razmišljao: „Više mi ne može pobeći, nema ništa od studija, na kraju, zašto bi uopšte išla na studije?“ Ponosno je koračao, uspeo je da spreči planove koje je Dezire imala. Ona se osmehivala, i na taj način skrivala mučninu. Stiskala je zube od nemoći, od bola koji nije znala da objasni, od osećaja da joj se zaustavlja život, a ne zna kako da sebi pomogne. Seli su, prešla je odmah na stvar. 

„Denise, da li si ti lud ili ti nešto drugo fali kad si, bez mog odobrenja i pristanka, pustio priču da ćemo se venčati, pa si još i datum odredio?“

Denis ju je gledao sa osmehom, obraćajući joj se kao da je ona ta kojoj nešto fali; bio je srećan jer je verovao da konačno više neće moći da ga odbije. Smejao se svome uspehu, ali i njenom razočarenju. Po načinu na koji je Dezire reagovala, znao je da mu je plan bio dobar. „Šta misli, da ću čekati dok ona završi fakultet? Ona misli da je to tako jednostavno da ga završi?“, pitao se.

„Pa šta je u tome toliko strašno da dižeš uzbunu? Već sam ti govorio da je vreme da se uzmemo posle toliko duge veze. Znaš li koliko traje studiranje? Misliš da ću te čekati? Mnoge druge na tvom mestu skakale bi od sreće da sam im ponudio brak. Misliš da si jedina i neodoljiva? Spusti se na zemlju, zapitaj se da li si sposobna da završiš fakultet!“

„Prvo, ne ponižavaj me što se tiče fakulteta! Da li misliš da si pametniji od mene? Zar zbog toga nisi završio fakultet već samo višu? Još si i bezobrazan. Govorio si, ali sam ti rekla da još nisam spremna, želim da idem na studije, imam i ja svoje snove. Kad su moji videli da je to jedini put do zaposlenja, pristali su da me pošalju na fakultet. Želim da se veselim kada se budem udavala, a ne da me ti prisiliš na to. Stvarno si bezobrazan, toliko si uvredljivih reči izgovorio! Zbog čega misliš da si pametniji od mene? Kad misliš da sam tako glupa, zašto želiš da budeš sa mnom?“

Videla je u njegovim očima ljutnju i usiljen osmeh na licu, toliko ga je poznavala da joj je bilo jasno mu ovaj razgovor ne odgovara. Denis je u sebi pomalo likovao i istovremeno ga je ljutnja prožimala. Kako se usudila mu se suprotstavi? Ona ne zna koliko devojaka leti za njim! Razmišlja: „Za nju sam premija!“ A da ga neko upita kakva je to premija on za nju, ne bi znao da odgovori. Znao je samo jedno: da se Dezire prvi put zauzela za sebe. U ljutnji je razmišljao kako će joj kad se venčaju potkresati krila.

Dezire je bila razočarana, sva napeta, nestalo je veselosti u njoj, ćutali su svako u svojim mislima. Denis je ipak shvatio da je malo preterao, ako želi da uspe u svojoj nameri, mora da primiri situaciju. Pokušao je da je odobrovolji, ali mu nije polazilo za rukom. U njoj je bio takav osećaj tegobe

